Document ID: /roh_data/filtered/fineweb-2-filterrobots_roh.jsonl.gz/62606

Bigna aveva atgnamain en il chau da forsa daventar magistra u giurista. En il rom d’orientaziun en scola è ella dentant vegnida sin l’idea ch’ella pudess forsa era lavurar a la recepziun d’in hotel.
Jau sun fitg communicativa ed hai gugent linguas ed umans.
Ella ha en senn da s’annunziar per fufragnadis en hotels a San Murezzan u a Flem per guardar sch’i plaschess ad ella da lavurar ad ina recepziun.
Yakira Bischofberger ha gia scrit annunzias per fufragnadis sco librarista e sco «FAGE» – spezialista da sanadad en spitals e psichiatria. Ella sa gia d’urella che questas clamadas l’interesseschan, ella ha gugent cudeschs ed umans.
Intgins han forsa tema dad umans en la psichiatria, ma mai interesseschan umans ch’èn in zic auters.
Scola porscha sustegn
En la segunda classa superiura datti il rom d’orientaziun professiunala.
En quest rom (orientaziun professiunala) avain nus peda da guardar cun ils giuvenils tge fermezzas ch’els han ed en tge direcziun ch’els lessan ir.
Damai che la Fiutscher, l’exposiziun da clamadas, na po betg vegnir manada atras pervi dal coronavirus, cusseglia il magister als scolars da far forsa dapli fufragnadis per obtegnair ina buna invista en differentas professiuns.
La Fiutscher saja dentant sulet in element che manchia en l’entira paletta dad infurmaziuns davart clamadas. Ils scolars possian era s’orientar en il center d’infurmaziun professiunala (BIZ) u sin plattafurmas spezialisadas, per exempel sin www.cussegliaziun.ch, il link avra en ina nova fanestra.